ACEISYC comença una campanya de sensibilització sobre la seguretat del comerç i l'hostaleria locals davant la pandèmia
04 de desembre 2020

![](/media/hbbergnc/96img_2671.jpg)

L'Associación de Comerciantes, Empresarios e Industriales de Sagunto y Comarca (ACEISYC) en col·laboració amb la delegació de Comerç de l'Ajuntament de Sagunt ha posat en marxa la campanya de sensibilització ‘Xicotet comerç, comerç segur’, a fi de ressaltar la seguretat dels comerços i establiments hotelers i de recordar els usuaris que han de continuar complint les normes de seguretat i les recomanacions de sanitat i higiene.

  

Esta campanya de sensibilització consistix en la instal·lació de cartells informatius a les portes dels establiments i en reproduccions grandària quartilla per als usuaris, en els quals es recorda l'ús de mascaretes i gels, la distància de seguretat, el pagament amb targeta o mòbil, la limitació d'aforaments i el número de telèfon al qual cridar en cas de tindre símptomes.

  

El president d’ACEISYC, José Luis Doblaré, ha destacat que la campanya tracta de conscienciar la ciutadania que tots els comerços i establiments hotelers del municipi són segurs i «**a més, és un recordatori als ciutadans que la pandèmia encara no ha passat i perquè recorden les mesures que han de complir quan visiten un establiment**». El president d’ACEISYC ha agraït l'ajuda del departament de Comerç de l'Ajuntament, «**perquè ha sigut imprescindible per a esta campanya**».

  

Per la seua banda, la delegada de Comerç, Gloria Parra, ha ressaltat el paper d’ACEISYC: «**Per a l'Equip de Govern i per a mi, com a regidora de Comerç, estes iniciatives són fabuloses, ja que a través de les associacions i amb la col·laboració de l'Ajuntament es pot continuar traslladant el missatge a la ciutadania de suport al comerç i a l'hostaleria locals»**. La regidora també ha posat l'accent en la seguretat dels establiments «**perquè són molt segurs i els porten persones que són molt professionals, que estan al corrent de totes les mesures de seguretat i per este motiu, la ciutadania no ha de tindre cap temor a l'hora d'anar a sopar a un bar o restaurant o de comprar en qualsevol establiment**».

![](/media/zkolg1fb/96cartelcomercio1.jpg) 

![](/media/zi3hmylp/97cartelcomercio2.jpg)  
  
  
  
  

*   [](http://www.facebook.com/sharer.php?u=https://aytosagunto.es/va/actualitat/aceisyc-comenca-una-campanya-de-sensibilitzacio-sobre-la-seguretat-del-comerc-i-l-hostaleria-locals-davant-la-pandemia/ "Facebook")
*   [](http://twitter.com/share?url=https://aytosagunto.es/va/actualitat/aceisyc-comenca-una-campanya-de-sensibilitzacio-sobre-la-seguretat-del-comerc-i-l-hostaleria-locals-davant-la-pandemia/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/aceisyc-comenca-una-campanya-de-sensibilitzacio-sobre-la-seguretat-del-comerc-i-l-hostaleria-locals-davant-la-pandemia/ "Linked In")
*   [](mailto:?body=https://aytosagunto.es/va/actualitat/aceisyc-comenca-una-campanya-de-sensibilitzacio-sobre-la-seguretat-del-comerc-i-l-hostaleria-locals-davant-la-pandemia/)